Document ID: 31989R1734

*****
ΚΑΝΟΝΙΣΜΟΣ (ΕΟΚ) αριθ. 1734/89 ΤΗΣ ΕΠΙΤΡΟΠΗΣ
της 19ης Ιουνίου 1989
σχετικά με την καθιέρωση οροφών και κοινοτικής επιτήρησης κατά την εισαγωγή ορισμένων προϊόντων καταγωγής των κρατών της Αφρικής, της Καραϊβικής και του Ειρηνικού ή των υπερποντίων χωρών και εδαφών (1989/90)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 486/85 του Συμβουλίου της 26ης Φεβρουαρίου 1985 σχετικά με το καθεστώς που εφαρμόζεται σε γεωργικά προϊόντα και σε ορισμένα εμπορεύματα που προκύπτουν από τη μεταποίηση γεωργικών προϊόντων καταγωγής των κρατών της Αφρικής, της Καραϊβικής και του Ειρηνικού ή των υπερποντίων χωρών και εδαφών (1), όπως τροποποιήθηκε από τον κανονισμό (ΕΟΚ) αριθ. 967/89 (2), και ιδίως τα άρθρα 13α και 22,
Εκτιμώντας:
ότι το άρθρο 13α του κανονισμού (ΕΟΚ) αριθ. 486/85 προβλέπει ότι τα προϊόντα που απαριθμούνται σ' αυτό, καταγωγής των κρατών της Αφρικής, της Καραϊβικής και του Ειρηνικού ή των υπερποντίων χωρών και εδαφών, υπόκεινται κατά την εισαγωγή τους στην Κοινότητα σε δασμούς που μειώνονται προοδευτικά· ότι το ευεργέτημα της μείωσης των δασμών περιορίζεται στα όρια δασμολογικών οροφών μετά την εξάντληση των οποίων μπορούν να επαναφέρονται οι δασμοί που πράγματι εφαρμόζονται έναντι των τρίτων χωρών·
ότι, μέσα στα όρια των δασμολογικών αυτών οροφών, οι δασμοί μειώνονται προοδευτικά, μέχρι του ύψους των ποσοστών που καθορίζονται στο εν λόγω άρθρο, στη διάρκεια των ίδιων περιόδων και με τους ίδιους ρυθμούς που προβλέπονται στα άρθρα 75 και 268 της πράξης προσχώρησης της Ισπανίας και της Πορτογαλίας· ότι, σε αυτή τη βάση, οι προτιμησιακοί δασμοί που εφαρμόζονται το 1989 και το 1990 θα έπρεπε να ανέρχονται αντίστοιχα στο 60 % και το 35 % των δασμών βάσεως, εξαιρέσει εκείνων που προβλέπονται για τα σκόρδα, τις κινέζικες κράμβες και τα κοινά καρύδια των οποίων το ύψος θα έπρεπε να ανέρχεται αντίστοιχα στο 63,6 % και το 54,5 % των δασμών βάσεως· ότι, πάντως, ο προτιμησιακός δασμός που εφαρμόζεται στα κοινά καρύδια αντιστοιχεί σε μείωση κατά 40 % των κανονικών δασμών·
ότι, με βάση τις διατάξεις του κανονισμού (ΕΟΚ) αριθ. 1820/87 του Συμβουλίου της 25ης Ιουνίου 1987 για την εφαρμογή της απόφασης αριθ. 2/87 του Συμβουλίου των Υπουργών ΑΚΕ-ΕΟΚ για την προκαταβολική εφαρμογή του πρωτοκόλλου της τρίτης σύμβασης ΑΚΕ-ΕΟΚ, λόγω της προσχώρησης του Βασιλείου της Ισπανίας και της Πορτογαλικής Δημοκρατίας στις Ευρωπαϊκές Κοινότητες (3), η Ισπανία και η Πορτογαλία αναβάλλουν αντίστοιχα έως τις 31 Δεκεμβρίου 1989 και τις 31 Δεκεμβρίου 1990 την εφαρμογή του προτιμησιακού καθεστώτος στον τομέα των οπωρολαχανικών που υπάγονται στον κανονισμό (ΕΟΚ) αριθ. 1035/72 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (5)· ότι αυτή η δασμολογική παραχώρηση δεν εφαρμόζεται μέχρι τις 31 Δεκεμβρίου 1989 στην Ισπανία και στην Πορτογαλία, ενώ από 1ης Ιανουαρίου 1990 θα τυγχάνει εφαρμογής στην Κοινότητα με εξαίρεση την Πορτογαλία· ότι μέσα στα όρια των δασμολογικών αυτών οροφών η Ισπανία πρέπει να εφαρμόζει, από 1ης Ιανουαρίου 1990, δασμούς που θα υπολογίζονται σύμφωνα με το ανωτέρω πρωτόκολλο της τρίτης συμφωνίας ΑΚΕ-ΕΟΚ·
ότι η εφαρμογή του συστήματος οροφών απαιτεί την τακτική ενημέρωση της Κοινότητας όσον αφορά την εξέλιξη των εισαγωγών των εν λόγω προϊόντων καταγωγής των εν λόγω χωρών· ότι ενδείκνυται, ως εκ τούτου, να υποβληθεί η εισαγωγή αυτών των προϊόντων σε καθεστώς επιτηρήσεως·
ότι αυτός ο στόχος είναι δυνατόν να επιτευχθεί δια της προσφυγής σε τρόπο διαχειρίσεως ο οποίος να βασίζεται στον καταλογισμό, σε κοινοτική κλίμακα, των εισαγωγών των εν λόγω προϊόντων στις οροφές, σύμφωνα με το ρυθμό που τα προϊόντα αυτά προσκομίζονται στο τελωνείο βάσει δηλώσεων θέσεως σε ελεύθερη κυκλοφορία· ότι αυτός ο τρόπος διαχειρίσεως πρέπει να προβλέπει τη δυνατότητα επαναφοράς των δασμών μόλις συμπληρωθούν οι οροφές σε κοινοτική κλίμακα·
ότι αυτός ο τρόπος διαχειρίσεως απαιτεί στενή και ιδιαίτερα ταχεία συνεργασία μεταξύ των κρατών μελών και της Επιτροπής, η οποία θα πρέπει, ιδίως, να δύναται να παρακολουθεί την κατάσταση καταλογισμού στις οροφές και να ενημερώνει σχετικά τα κράτη μέλη· ότι αυτή η συνεργασία πρέπει να είναι πολύ στενή, δεδομένου ότι η Επιτροπή πρέπει να έχει τη δυνατότητα να λαμβάνει τα κατάλληλα μέτρα για την επαναφορά των δασμών όταν συμπληρώνεται μία από τις οροφές·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι εισαγωγές των προϊόντων καταγωγής χωρών της Αφρικής, της Καραϊβικής και του Ειρηνικού ή υπερποντίων χωρών και εδαφών, οι οποίες αναφέρονται στο παράρτημα, υπόκεινται σε καθεστώς οροφών και επιτηρήσεως στην Κοινότητα, με τη σύνθεσή της στις 31 Δεκεμβρίου 1985.
Τα προϊόντα που αναφέρονται στο πρώτο εδάφιο, οι κωδικοί ΣΟ, οι δασμοί που εφαρμόζονται, οι περίοδοι ισχύος και το ύψος των οροφών καθορίζονται στο εν λόγω παράρτημα.
Από 1ης Ιανουαρίου 1990 οι διατάξεις του παρόντος κανονισμού εφαρμόζονται στην Κοινότητα με εξαίρεση την Πορτογαλία. Από την ημερομηνία αυτή και μέσα στα όρια αυτών των δασμολογικών οροφών, το Βασίλειο της Ισπανίας εφαρμόζει δασμούς που υπολογίζονται σύμφωνα με τις σχετικές διατάξεις του πρωτοκόλλου της τρίτης σύμβασης ΑΚΕ-ΕΟΚ λόγω της προσχώρησης της Ισπανίας και της Πορτογαλίας στης Ευρωπαϊκές Κοινότητες.
2. Ο καταλογισμός στις οροφές πραγματοποιείται με το ρυθμό που τα προϊόντα προσκομίζονται στο τελωνείο βάσει δηλώσεων θέσεως σε ελεύθερη κυκλοφορία, συνοδευόμενα από πιστοποιητικό κυκλοφορίας των εμπορευμάτων.
Τα εμπορεύματα καταλογίζονται στην οροφή μόνο αν το πιστοποιητικό κυκλοφορίας των εμπορευμάτων προσκομισθεί προ της επαναφοράς των δασμών.
Η κατάσταση εξαντλήσεως των οροφών διαπιστώνεται σε κοινοτικό επίπεδο, βάσει των εισαγωγών που καταλογίστηκαν σύμφωνα με τους όρους των προηγούμενων εδαφίων.
Τα κράτη μέλη ενημερώνουν την Επιτροπή για τις εισαγωγές που πραγματοποιούνται σύμφωνα με την ανωτέρω διαδικασία, βάσει της περιοδικότητάς τους και εντός των προθεσμιών που ορίζονται στην παράγραφο 4.
3. Μόλις μία οροφή συμπληρωθεί, η Επιτροπή μπορεί να εκδίδει κανονισμό βάσει του οποίου επαναφέρονται, μέχρι το τέλος της περιόδου ισχύος του κανονισμού αυτού, οι δασμοί τους οποίους εφαρμόζει έναντι των τρίτων χωρών.
4. Τα κράτη μέλη ανακοινώνουν στην Επιτροπή, το αργότερο τη δέκατη πέμπτη μέρα κάθε μήνα, τις εκθέσεις για τους καταλογισμούς που πραγματοποιήθηκαν κατά τη διάρκεια του προηγούμενου μήνα· κατόπιν αιτήσεως της Επιτροπής, ανακοινώνουν τις εκθέσεις για τους καταλογισμούς σύμφωνα με μια ανά δεκαπενθήμερο περιοδικότητα, αυτές δε οι εκθέσεις πρέπει να διαβιβάζονται εντός προθεσμίας πέντε πλήρων ημερών από την ημερομηνία λήξεως κάθε δεκαημέρου.
Άρθρο 2
Για να εξασφαλιστεί η εφαρμογή του παρόντος κανονισμού η Επιτροπή λαμβάνει όλα τα αναγκαία μέτρα σε στενή συνεργασία με τα κράτη μέλη.
Άρθρο 3
Ο παρών κανονισμός αρχίζει να ισχύει την 1η Οκτωβρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουνίου 1989.

Labels: 10
3
17